Amerika

Amerika er landmassene mellom Atlanterhavet i øst og Stillehavet i vest bestående 35 uavhengige stater samt 20 avhengige territorier. Amerikas flateinnhold er rundt 42 549 000 km² og folketallet er litt over 966 millioner innbyggere (estimert for juli 2014 av CIA, se tabeller under) medregnet Hawaii og Påskeøya. Amerika er dermed den nest største verdensdelen i areal etter Asia, og den tredje største i folketall etter Asia og Afrika.

Historie

En regner med at menneskene kom fra nord over Beringstredet til den nordlige delen av det nordamerikanske kontinentet og spredte seg deretter sørover. Islendingen Leiv Eriksson er den første kjente europeeren som reiste til Nord-Amerika (L'Anse aux Meadows i provinsen Newfoundland og Labrador i Canada). Det skjedde rundt år 998. I 1492 «oppdaget» Christofer Columbus Bahamasøyene og De karibiske øyer, og den spanske koloniseringa begynte. Kolonimaktene og innvandrerne omtalte gjerne Amerika som Den nye verden. De opprinnelige urfolkene (Aboriginal Peoples) ble kalt på spansk Indios fordi Columbus trodde at De karibiske øyer var en del av India som han opprinnelig skulle finne sjøveien til. De karibiske øyer, også omtalt som Karibia blir også  kalt De vestindiske øyer.
Amerika er trolig oppkalt etter den italienske oppdagelsesreisende Amerigo Vespucci (1451–1512), men det var først på 1600-tallet at «Amerika» ble allment brukt ved omtale av landmassene.

«Amerika» på norsk, engelsk, fransk, spansk og portugisisk

Ordet «America» brukes ofte på engelsk, stort sett av folk fra USA, Canada, Australia og Storbritannia som et synonym for USA, og folk derfra kalles amerikanere, i motsetning til for eksempel kanadiere, meksikanere og andre innbyggere i Nord- og Sør-Amerika. Dette skaper stor forvirring for de (deriblant européere) som ofte beskriver alle innbyggere i Amerika (hele Nord- og Sør-Amerika) for amerikanere.
På engelsk (hele engelsktalende verden) kalles de to verdensdelene Nord-Amerika og Sør-Amerika «Americas» (se interwikilenke til engelsk), og alle folkene som bor i Sør-Amerika kalles for søramerikanere og alle folkene som bor i Nord-Amerika kalles for nordamerikanere.
På fransk (først og fremst i Frankrike) blir Amerika (Amérique) delt opp i 4 regioner, Amérique du Nord, Amérique Centrale, Antilles og Amérique du Sud.
På spansk kalles landområdet Amerika for «América» men subkontinentene Nord-Amerika, Antillene, Sentral-Amerika og Sør-Amerika blir omtalt som henholdsvis «Norteamérica» (tilsvarende norsk, Nord-Amerika), «Las Antillas» (Tilsvarende norsk, Antillene), «Centroamérica» (tilsvarende norsk, Sentral-Amerika) og «América del Sur» (tilsvarende norsk, Sør-Amerika).
På portugisisk kalles hele landområdet også for «América» mens subkontinententene Nord-Amerika, Sentral-Amerika og Syd-Amerika blir omtalt som henholdsvis «América do Norte», «América Central» og «América do Sul». Karibia blir omtalt som «Caribe».

Nord-Amerika

I de fransk-talende deler av Canada (11 millioner av Canadas 33 millioner innbyggere i de kanadiske provinsene Québec, New Brunswick, Ontario, Nova Scotia, Manitoba og Saskatchewan), kalles kontinentet Nord-Amerika for «L'Amerique du nord» (tilsvarende norsk, Nord-Amerika).